Þrýstingsleysi á neysluvatni í fyrrum Álftaneshreppi Mikið flatlendi gerir vatnsdreifingu erfiða á Mýrum Málefni vatnsveitu fyrrum Álftaneshrepps komu til umræðna á síðasta fundi byggðaráðs Borgarbyggðar . Að sögn Eiríks Ólafssonar , skrifstofustjóra er lítill þrýstingur á vatni farinn að verða til vandræða einkum á þeim bæjum sem hæst standa . “ Notendum í fyrrum Álftaneshreppi hefur fjölgað mjög , meðal annars eru það stór kúabú á svæðinu og vaxandi sumarhúsabyggð sem kallar á úrbætur . Vatnið er tekið frá Syðri Hraundal sem liggur einungis 60 - 70 metra yfir sjó og því er fallþrýstingur lítill . Nú er til skoðunar að bæta dælum inn á veituna og jafnvel bæta við miðlunartanki . Í það minnsta þarf að auka þrýsting á vatninu einkum á þeim bæjum sem hæst standa yfir sjávarmáli , ” sagði Eiríkur .